ΓΡΑΠΤΗ ΕΡΩΤΗΣΗ E-2248/96 υποβολή: David Hallam (PSE) προς την Επιτροπή (9 Αυγούστου 1996)

Θέμα: Αποτεφρωτήρες αποβλήτων μολυσμένων από τη σπογγώδη εγγεφαλοπάθεια των βοοειδών

Υπάρχει κάποια υποχρέωση, σύμφωνα με το ευρωπαϊκό δίκαιο, να δημοσιοποιούνται, σε οποιοδήποτε στάδιο, τα ονόματα ή η ταυτότητα πιθανών οργανισμών που υποβάλλουν αίτηση για να αναλάβουν την αποτέφρωση αποβλήτων, ιδίως σε περίπτωση που οι αντίστοιχες εγκαταστάσεις πρόκειται να αποτεφρώσουν δυνάμει μολυσμένα υλικά από τη σπογγώδη εγκεφαλοπάθεια των βοοειδών καθώς και απόβλητα νοσοκομείων και βιομηχανιών;

Υπάρχει τυχόν παραβίαση της ευρωπαϊκής νομοθεσίας σε περίπτωση που ένα εργοστάσιο αποτέφρωσης πιθανώς μολυσμένου από τη σπογγώδη εγκεφαλοπάθεια των βοοειδών υλικού και αποβλήτων νοσοκομείων και βιομηχανιών εγκατασταθεί σε περιοχή:

α) που γειτονεύει άμεσα με πεδιάδα που πλημμυρίζει και με χειμάρρους που χύνονται σε μεγαλύτερους ποταμούς,

β) η οποία βρίσκεται λιγότερο από 50 μέτρα από την κοντινότερη οικία και κοντά σε μεγάλο οικισμό και κέντρο πόλης,

γ) κοντά σε καταυλισμούς διακοπών ή σε άλλες τουριστικές ή δημόσιες ψυχαγωγικές εγκαταστάσεις, λαμβανομένων υπόψη των αρνητικών συνεπειών που μπορεί να έχει για την τοπική οικονομία;

Απάντηση της κας Bjerregaard εξ ονόματος της Επιτροπής (11 Νοεμβρίου 1996)

Σύμφωνα με το άρθρο 3 της οδηγίας 90/667/ΕΟΚ για τον καθορισμό των υγειονομικών νομικών κανόνων διάθεσης και μεταποίησης ζωικών αποβλήτων, τη διάθεσή τους στην αγορά και την προστασία από τους παθογόνους οργανισμούς των ζωοτροφών ζωικής προέλευσης ή με βάση τα ψάρια ((ΕΕ αριθ. L 363, της 27.12.1990. )), ζώα τα οποία θανατώνονται στο πλαίσιο των μέτρων καταπολέμησης των ασθενειών στις κτηνοτροφικές μονάδες, ή όπου αλλού καθορίζουν οι αρμόδιες αρχές, θεωρούνται ως «υλικά υψηλού κινδύνου». Ως εκ τούτου πρέπει να καταλήγουν σε μονάδα μεταποίησης ή επεξεργασίας των ζωικών αποβλήτων για την καταστροφή των παθογόνων οργανισμών, ή να καταστρέφονται με καύση ή ταφή. Σε ορισμένες περιπτώσεις, που καθορίζονται στο άρθρο 2, παράγραφος 2 της οδηγίας 90/667/ΕΟΚ (όπως για παράδειγμα σε περίπτωση εξάντλησης του δυναμικού των μονάδων μεταποίησης υλικών υψηλού κινδύνου λόγω επιζωοτίας, ή στις περιπτώσεις ζώων που προσβάλλονται, ή υπάρχουν υποψίες ότι έχουν προσβληθεί, από σοβαρή ασθένεια ή καταλοίπων που ενδεχομένως συνιστούν κίνδυνο για τη ζωή ανθρώπων ή ζώων και στα οποία οι παθογόνοι παράγοντες υπάρχει κίνδυνος να διατηρηθούν λόγω ανεπαρκούς θερμικής επεξεργασίας) η καύση ή η ταφή των αποβλήτων είναι υποχρεωτική. Η οδηγία 90/667/ΕΟΚ δεν καρίζει συγκεκριμένες απαιτήσεις όσον αφορά την αποτέφρωση των εν λόγω αποβλήτων.

Οι απαιτήσεις που ισχύουν για τις εγκαταστάσεις αποτέφρωσης περιλαμβάνονται σε άλλες τρεις οδηγίες. Οι διατάξεις της κοινοτικής περιβαλλοντικής νομοθεσίας που ισχύουν για τη χορήγηση άδειας περιέχονται στην οδηγία 85/337/ΕΟΚ για την εκτίμηση των επιπτώσεων ορισμένων προγραμμάτων δημοσίων και ιδιωτικών έργων στο περιβάλλον ((ΕΕ αριθ. L 175, της 5.7.1985. )). Σε όλες τις περιπτώσεις τα κατασκευαστικά έργα εγκαταστάσεων αποτέφρωσης τοξικών και επικινδύνων αποβλήτων υπόκεινται στις απαιτήσεις της οδηγίας αυτής. Τα έργα για τις υπόλοιπες κατηγορίες εγκαταστάσεων διάθεσης αποβλήτων υπόκεινται στις απαιτήσεις της οδηγίας εφόσον τα κράτη μέλη θεωρούν ότι το έργο ενδέχεται να έχει σοβαρές επιπτώσεις στο περιβάλλον. Οι πληροφορίες που υποχρεούται να υποβάλει ο κύριος του έργου σε σχέση με ανάλογα έργα καθορίζεται από το άρθρο 5 και το παράρτημα III της οδηγίας και περιλαμβάνει περιγραφές της προτεινόμενης επιχειρησιακής λειτουργίας του έργου καθώς και τις σημαντικές επιπτώσεις που ενδέχεται να έχει στο περιβάλλον. Το άρθρο 8 της οδηγίας καθορίζει ότι οι πληροφορίες αυτές επιβάλλεται να ληφθούν υπόψη στο πλαίσιο της διαδικασίας χορήγησης αδειών. Οι αρχές μπορούν να εγκρίνουν ένα έργο ακόμη και όταν έχει σοβαρές αρνητικές επιπτώσεις για το περιβάλλον ή την τοπική οικονομία.

Η οδηγία του Συμβουλίου 75/442/ΕΟΚ για τα απόβλητα (που αποτελεί οδηγία πλαίσιο για τα απόβλητα) ((ΕΕ αριθ. L 194, της 25.7.1975, όπως τροποποιήθηκε από την οδηγία 91/156/ΕΟΚ, ΕΕ αριθ. L 78, της 26.3.1991. )) υποχρεώνει με το άρθρο 4 τα κράτη μέλη να λαμβάνουν τα απαραίτητα μέτρα ώστε τα απόβλητα να διατίθενται δίχως να τίθεται σε κίνδυνο η ανθρώπινη ζωή και χωρίς να χρησιμοποιούνται διαδικασίες ή μέθοδοι που θα μπορούσαν να είναι επιβλαβείς για το περιβάλλον με την εφαρμογή μεθόδων που να μην εγκυμονούν κινδύνους για το νερό, τον αέρα, το έδαφος, τα φυτά και τα ζώα, να μην προκαλούν ενοχλήσεις θορύβου και οσμών καθώς και να μην υποβαθμίζουν το τοπίο ή τις τοποθεσίες ειδικού ενδιαφέροντος. Με το άρθρο 9 της οδηγίας καθορίζεται ότι οι φορείς ή οι επιχειρήσεις που αναλαμβάνουν τη διάθεση αποβλήτων (συμπεριλαμβανομένης της αποτέφρωσης) πρέπει να διαθέτουν ειδική άδεια εκ μέρους των αρχών. Η άδεια καλύπτει τους τύπους και τις ποσότητες των αποβλήτων, τις τεχνικές απαιτήσεις, τα προληπτικά μέτρα ασφάλειας που επιβάλλεται να ληφθούν, το χώρο διάθεσης των αποβλήτων και τη μέθοδο επεξεργασίας που χρησιμοποιείται. Η χορήγηση άδειας προϋποθέτει την τήρηση συγκεκριμένων όρων και υποχρώσεων. Δυνατότητα εξαιρέσεων όσον αφορά τη χορήγηση της αδείας προβλέπεται αποκλειστικά για ακίνδυνα απόβλητα και μόνο εφόσον ο αντίστοιχος φορέας ή επιχείρηση αναλαμβάνουν την επεξεργασία των δικών τους αποβλήτων στο χώρο παραγωγής τους. Η εξαίρεση αυτή μπορεί να εγκριθεί εφόσον το κράτος μέλος έχει εγκρίνει γενικούς κανόνες για έκτακτους τύπους δραστηριοτήτων δυνάμει των οποίων καθορίζονται οι κατηγορίες και οι ποσότητες των αποβλήτων και οι προϋποθέσεις υπό τις οποίες οι εν λόγω δραστηριότητες μπορεί να εξαιρεθούν από τις απαιτήσεις για τη χορήγηση της άδειας καθώς και εφόσον τηρούνται οι γενικές προϋποθέσεις που καθορίζει το άρθρο για την προστασία του περιβάλλοντος..

Με το άρθρο 8, παράγραφος 3 της οδηγίας 91/689/ΕΟΚ για τα επικίνδυνα απόβλητα ((ΕΕ αριθ. L 377, της 31.12.1991. )) τα κράτη μέλη υποχρεούνται να διαβιβάζουν στην Επιτροπή πληροφορίες για οιοδήποτε φορέα ή επιχείρηση που αναλαμβάνει τη διάθεση ή την ανάκτηση επικινδύνων αποβλήτων πρωτίστως εξ ονόματος τρίτων και που ενδέχεται να αποτελεί τμήμα ολοκληρωμένου δικτύου των εγκαταστάσεων διάθεσης αποβλήτων όπως αναφέρεται στο άρθρο 5 της οδηγίας 75/442/ΕΟΚ. Οι πληροφορίες αυτές περιλαμβάνουν την επωνυμία και τη διεύθυνση, του φορέα ή της επιχείρησης, τη χρησιμοποιούμενη μέθοδο επεξεργασίας καθώς και τις κατηγορίες και τις ποσότητες των αποβλήτων που είναι δυνατόν να υποστούν επεξεργασία. Η μορφή υπό την οποία διαβιβάζονται οι πληροφορίες αυτές στην Επιτροπή εγκρίθηκε στις 17 Απριλίου 1996 ((ΕΕ αριθ. L 116, της 11.5.1996. )) (απόφαση 96/302/ΕΚ). Τα κράτη μέλη υποχρεούνται να παράσχουν στην Επιτροπή τις αντίστοιχες πληροφορίες για το 1996 πριν το τέλος του έτους. Δυνάμει της κοινοτικής νομοθεσίας δεν δημοσιοποιείται η επωνυμία ή η εταιρική ταυτότητα του φορέα εκμετάλλευσης.